Dudesch dis suenter ch’il blau è vegnì engulà
Dus novs cudeschs sin fiera

Dad Anita Simeon

Turitg, Josefstrasse 156. Maria Cadruvi ha procurà per il Radio Rumantsch in inscunter cun Clo Duri Bezzola e Flurin Spescha, che han tuts dus dacurt publitgà lur novs cudeschs tar la chasa editura Pendo. PUNTS ha profità da l’occasiun e preschenta ils cudeschs cun intginas remartgas originalas dals auturs.

Clo Duri Bezzola: Il blau engulà/Das gestohlene Blau

Durada	Dauer

Nus esitain	Wir zögern
sco’l vent	wie der Wind
ed il nivel	und die Wolke
tranter gnir	zwischen Kommen
e partir	und Gehen

Spetgain	Warten
ch’il tschiel	auf ein Geschenk
ans regalia	vom Himmel
ses blau engulà	das gestohlene Blau

Las poesias da Clo Duri Bezzola èn curtas. “Pli curtas che las poesias èn e dapli spazi che resta sin la pagina per l’interpretaziun dal lectur u da la lectura. Ina poesia ha tantas interpretaziuns sco lecturs. La recepziun d’ina poesia è infinita.” Recepir pon ins las poesias en rumantsch u en tudestg. I na sa tracta però betg d’ina translaziun dal rumantsch en tudestg ed er betg dal tudestg en rumantsch, i sa tracta d’ina cumposiziun parallela. “Igl è interessant da guardar sco ch’in linguatg sforza l’auter d’esser pli curts e pli precis. Las poesias eran oriundamain bler pli lungas ma la choreografia tranter ils linguatgs ha purtà la densitad e la reducziun a l’impurtant.” Il cudesch è partì en trais parts. Sut il titel “Mes maun è passà suravia tia pel/Meine Hand ist über deine Haut gefahren” preschenta l’autur varsaquantas poesias d’amur. “Utschels separan il tschiel da la terra” – tegnan l’aria a flad: davart naiv, tschiel, terra, stailas e mar. “Il pled ha in auter pais/Das Wort hat ein anderes Gewicht” – quel terz titel vala bain per tut las poesias da Clo Duri Bezzola.
Mintga pled n’è betg mo ina summa da bustabs cun in senn definì, mabain in impuls per patratgs. “Mes pli grond giavisch fiss ch’in lectur che legia quest cudesch avant che sa durmentar na po betg chattar sien causa d’ina da mias poesias. Jau as giavisch damai bleras notgs senza sien savend: Wenn die Nacht keinen Schlaf findet, erzählt der Tag eine andere Geschichte.”

Clo Duri Bezzola, Das gestohlene Blau/Il blau engulà, Gedichte/Poesias, Pendo Verlag Zürich/München, 1998, fr. 30.--

Flurin Spescha: Der zwölfte Tag danach
“Mintga di è dudesch dis suenter”. Per il protagonist da l’istorgia che ha dà il titel al cudesch da Flurin Spescha èsi il dudeschavel di suenter ch’els han decidì da taschair. “So geht es einfach nicht mehr weiter, sagtest du. Ich weiss immer noch nicht, was dem hinzuzufügen gewesen wäre. Ich schwieg, was dich veranlasste zu sagen: Lass uns schweigen. Seither schweigen wir.” Las istorgias da Flurin Spescha na tanschan però betg. Ellas descrivan cun umor ed ironia situaziuns da mintgadi che daventan cun ina minima midada dal punct da vista irritantas e mintgatant datti pitschnas catastrofas. In bab tschertga cun desperaziun termagls per ses uffant (Alarm), ina glimaja vegn sut las rodaglias da l’Intercity Genevra-Rorschach (Zuckerdose), in uffiziant vegn mazzà pervia da la dictatura tipografica da la cumposiziun a fil (Shutdown) ed in professer vegn arrestà causa sias retschertgas davart la dumonda tge che fiss capità sch’ils umans fissan restads en l’aua (Bad End). Las istorgias da Flurin Spescha èn divertentas e nunconvenziunalas. Ellas pretendan però ina lectura precisa. Savens è ina segunda lectura inevitabla. Mintga pled ha sia paisa, surtut er quels tranter las lingias. “Sche jau avess scrit tut quai che stat anc tranter las lingias, n’avess il cudesch betg mo bun tschient, ma bun milli paginas”, respunda l’autur a la dumonda sch’il comeback sco scriptur tudestg suenter dudesch onns na saja betg in pau magher. Betg tut las istorgias han la medema densitad, quai na vul però betg dir che las pli lungas hajan damain tensiun. Mintga istorgia sviluppa sia atgna dinamica. “Legend scriva il lectur danovamain l’istorgia.” Jau as giavisch damai ina lectura alerta ed ina rescripziun divertenta. 

Flurin Spescha, Der zwölfte Tag danach, Geschichten, Pendo Verlag Zürich/München, 1998, fr. 30.--